Ernesto Ekaizer

**Ernesto Ekaizer**, nado en Bos Aires (Arxentina) en 1949, é un xornalista e escritor arxentino que reside e traballa en España.

É autor, entre outros, do libro *Indecentes*, publicado en 2012, obra que interpreta a crise económica de 2008 en diante e, de maneira específica, a española, como unha estafa á sociedade por parte do sector financeiro nacional e internacional.

## Traxectoria 
### Primeiros anos 
Naceu en Bos Aires, no seo dunha familia emigrante de orixe xudía asquenací, por liña paterna. Tras traballar na revista *Panorama* e o diario *La Opinión* (entre outras publicacións arxentinas), trasladouse a España, onde foi redactor xefe do diario barcelonés *La Vanguardia* en Madrid, columnista da revista *Cambio 16*, subdirector da revista *El Globo*, director do diario económico *Cinco Días* e director adxunto do diario *El País*. É un colaborador asiduo en radio e televisión.

### Xornal *El País* 
En 1998 foi enviado especial do xornal *El País* para cubrir os acontecementos relacionados co caso Pinochet. Ekaizer narrou os episodios xudiciais do ex-ditador chileno en Londres, e seguiu a evolución política e diplomática do caso, que se desenvolveu en Madrid, Santiago de Chile, Londres, Nova York e Washington. Este seguimento do caso permitiulle realizar o guión do documental *Augusto Pinochet, prisionero de la ley*, para a canle Tele 5, colaborando tamén na dirección do mesmo; como conselleiro técnico, colaborou con Patricio Guzmán na realización do seu filme *El caso Pinochet*. Ekaizer obtivo o premio Ortega y Gasset de xornalismo en maio do ano 2000 polos seus traballos sobre o caso Pinochet. Tres anos despois publicou o libro *Yo, Augusto* sobre o ditador chileno.

Dende *El País*, Ekaizer cuestionou o tratamento dado aos atentados do 11-M en Madrid por outros medios de comunicación, con duras críticas a Pedro J. Ramírez, director do diario *El Mundo*, e a Federico Jiménez Losantos, director do programa «La mañana» da cadea de radio COPE e vicepresidente de *Libertad Digital*. Tamén publicou, co título "Actas", as charlas mantidas durante a reunión nun rancho de Crawford do entón presidente español José María Aznar co presidente dos Estados Unidos George W. Bush tres semanas antes do ataque estadounidense a Iraq, nas que o presidente español solicitaba ao seu homólogo estadounidense argumentos para superar a oposición da opinión pública española.

### Diario *Público* 
En 2008, após acadar o posto de adxunto ao director de *El País*, Ekaizer abandonou o diario para incorporarse, o 1 de febreiro dese ano, ao novo diario *Público*, fundado en 2007. Asumiu o posto de editor executivo, coordinando tamén o consello asesor á dirección na súa liña editorial e escribindo como analista e columnista.

### Televisión e radio 
Dende principios da década de 2000, Ekaizer participa asiduamente en faladoiros xornalísticos sobre actualidade política para televisión e radio, en programas como *La mirada crítica*, *Ruedo ibérico*, *Al rojo vivo*, *Las mañanas de Cuatro*, *Madrid opina*, *Versió RAC 1*, *Espejo Público* ou *Las cosas claras*.

## Obras 
* *José María Ruiz-Mateos, el último magnate* (1985)
* *Banqueros de rapiña* (1994)
* *Vendetta* (1996) 
* *El farol* (1997) 
* *Yo, Augusto* (2003) 
* *Guerra y castigo* (2004) 
* *Indecentes. Crónica de un atraco perfecto* (2012)
* *El caso Bárcenas* (2013)
* *Queríamos tanto a Luis* (2015)
* *El libro negro: la crisis de Bankia y las cajas* (2018)
* *La novel·la de la rebel·lió: Cròniques del judici* (2019)
* *El crispavirus* (2020)
* *El rey al desnudo* (2021)
* *Operación Jaque Mate* (2023)

## Notas